《风》
宋代·张嵲

一岁三百日，烈风朝暮吹。
不知剖判来，曾有无风时。
况兹逾年旱，小雨时散丝。
蓬蓬从天来，一扫云气离。
虽荷扇暍劳，要无膏润滋。
功过不相庚，退坐徒叹咨。
何当快雨至，檐霤如绠縻。
万瓦跃冰丸，千虹注幽池。
坐见槁死苗，翠浪翻前陂。
雨罢树不摇，溟溟天宇垂。
此事恐无冀，忘言咏吾诗。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。